Flere krisetiltak fra Norges Bank: Kutter renten og kapitalbufferen – E24
For første gang siden finanskrisen gjør Norges Bank krisegrep og setter ned renten utenom rentemøte for å hjelpe norsk økonomi gjennom coronautbruddet.
Sentralbanksjef Øystein Olsen i Norges Bank gjorde torsdag kveld drastiske tiltak for å holde norsk økonomi flytende. Heiko Junge
Norges Bank setter også ned styringsrenten fra 1,5 til 1,0 prosent, ifølge en melding fra Norges Bank og Finansdepartementet fredag morgen.
Tiltakene gjøres for å stimulere norsk økonomi i møte med coronautbruddet, fallende oljepris og stor global markedsuro.
Kronen styrker seg umiddelbart på nyheten.
Sjeføkonom Jan L. Andreassen i Eika Gruppen mener Norges Bank gjør rett i å både kutte styringsrenten, senke kapitalkravet (motsyklisk kapitalbuffer) og melde at sentralbanken kan kutte enda mer.
– Det er er meget klokt. Det er et litt uventet tidspunkt. Det som er viktig er at de signalisere at de kan kutte renten videre fremover. Det kommer nå til å bli store tap for næringslivet som vil trenge tid før det henter seg inn igjen, sier han til E24.
Norges Bank opplyser at renten kan bli satt ytterligere ned.
Norges Bank spår kraftig redusert vekst etter coronavirus og oljefall, og venter vekst på 0,4 prosent i Fastlands-Norge, ned fra 1,9 prosent.
Dette er motsyklisk kapitalbuffer
Motsyklisk kapitalbuffer er et krav til norske banker om å ha en buffer, penger liggende, klar til bruk i dårlige tider.
Den ble innført i 2013 og ble utarbeidet under tidligere finansminister Sigbjørn Johnsen.
Når økonomien svekkes er det en risiko for at bankene gir færre lån, noe bufferen skal forhindre, og sørge for at forskjellen fra dårlige og gode tider blir mindre.
LES OGSÅ: Et sjokkutt kan ikke redde noen (+)
Ekstraordinært møte torsdag kveld
Norges Bank skriver i meldingen at utbruddet av koronaviruset og tiltakene som er iverksatt for å begrense spredning, rammer norsk økonomi hardt, og det er stor usikkerhet på hvor lenge dette vil ramme økonomien.
Forrige gang Norges Bank gjorde et ekstraordinært kutt utenom rentemøter skal ha vært 15. oktober 2008. Da var det kuttet 0,5 prosentpoeng til 5,25 prosent.
Forrige gang Norges Bank kuttet renten med 0,5 prosentpoeng var 14. desember 2011, den gang fra 2,25 til 1,75 prosent.
Torsdag kveld ble det holdt et møte i Norges Bank hvor anbefalingen om å justere kapitalbufferen ble oversendt finansdepartementet. Norges Bank opplyser at det planlagte rentemøtet med pressekonferanse 19. mars er tatt ut av kalenderen. Det neste ordinære rentemøte er 6. mai, med planlagt publisering dagen etter.
Det opplyser sentralbanken i en epost til TDN Direkt fredag.
Norges Bank holder pressekonferanse om beslutningen klokken 11.00.
Kari Due-Andresen, Sjeføkonom i Handelsbanken mente rentekuttet «måtte komme». Lise Åserud / NTB scanpix
– Må gjøre det som trengs for å redde økonomien
Også sjeføkonom i Nordea Markets, Kjetil Olsen, mener dette var det eneste riktige å gjøre for Norges Bank.
– Det var ikke noe stor overraskelse at de kutter med et halvt prosentpoeng, og det er like greit at de gjør det nå. Det handler om å ta en dag av gangen og gjøre det som trengs for å redde økonomien. De antyder også at det skal kuttes mer i løpet av året, sier Olsen.
– Dette måtte komme. Vi har etterlyst det. Det var ventet etter hvert at Norges Bank måtte gjøre noe før sitt fastsatte møte, sier sjeføkonom Kari Due-Andresen i Handelsbanken.